
Hitbizomány és agrárfejlődés. Egy Somogy megyei Somssich-uradalom változásai a piacosodás korában

Magyarországon a hitbizományok kialakulása a 17-18. századra vezethető vissza. A hitbizományok létrejöttének legfőbb célja a mindenkori családi vagyon megőrzése, az örökösök megélhetésének biztosítása és ezzel a família presztízsének fenntartása volt. Dolgozatomban azt vizsgálom, hogy a hitbizományok milyen hatással voltak a 19-20. századi agrárgazdaságra, főleg a dél-dunántúli területen. Bemutatom Somogy megye gazdaságának fejlődését 1850-1914 közötti időben. Részletesen elemzem a Somssich Miklós által 1867-ben alapított sörnyei hitbizomány életét, működését és fejlődését. A Somssich-hitbizomány példáján keresztül ismertetem a szabályozási környezetet, a rendszer működését. Rámutatok arra, hogy a korabeli hitbizományi uradalmak hasonlóan fontos elemei lehettek a hazai mezőgazdaság fejlődésének, mint más világi vagy egyházi nagybirtokok.



